LidanRubinov/Halacha-QA huggingface dataset:
שאלה: משמעות "עולה תמימה" אצל יצחק אבינו: נפגשתי פעמיים עם הפירוש שיצחק אבינו הוא עולה תמימה (גם שלא ירד לחרן לבחור אשה, כי הוא עולה תמימה ולא יצא מהארץ. וגם בעת הרעב, שירד לגרר וה אמר לו שלא יירד מצרימה, ופירש רש"י שיצחק נתקדש בהר המוריה והינו עולה תמימה). מה הכוונה בביטוי עולה תמימה, ומדוע דווקא יצחק אבינו נבחר לכך מכל האבות?
תשובה: עולה תמימה זה כינוי לקורבן שהיה בבית המקדש ושמו עולה. קורבן זה היה נשרף כולו על המזבח (למעט העור) ולא היה מתחלק לכהנים או לבעלי הקורבן. יצחק אבינו הועלה לקורבן על המזבח (בעקידה) ומאותו רגע הוא נחשב שכולו ל-ה' כמו קורבן העולה המוקטר כליל לה'. מאחר וכולו קודש ל-ה' הוא נצרך להישאר הארץ הקודש ולא לצאת ממנה ולהיטמא בטומאת ארץ העמים.
שאלה: הורדת שני בגדים בבת אחת: כשאדם מוריד את בגדיו (לקראת מקלחת, למשל), האם קיימת בעייתיות בכך שיוריד שני בגדים בבת-אחת? כי שמעתי שיש עניין מסוים שצריך כל בגד להסיר בפני עצמו.
תשובה: מוזכר שלא לעשות דבר כזה. זה לא ממש איסור אלא כתוב שזה מזיק.
שאלה: טורח ציבור - קריאת התורה: בבית הכנסת שלנו, בעל הקורא עזב. במקומו קורא בתורה אחד המתפללים ומסלסל ומאריך את קריאת התורה, תוך שהוא מדגיש את טעמי המקרא - איך אומרים מאריך טרחא. משך קריאת התורה והפרשה התארך בצורה משמעותית - במקום חצי שעה, משך קריאת התורה התארך לכמעט שעה פלוס. הדבר גורם לטורח ציבור, חלק מהמתפללים יוצאים החוצה, אחרים מדברים בזמן קריאת התורה - ויש רחש בחש בזמן הקריאה. מקצת מהמתפללים עברו לבתי כנסת אחרים בטענה שיש להם ילדים קטנים בבית והם לא מעוניינים להיות צופים "בהצגה" של בעל הקורא, להתקע בבית הכנסת, להכשל בדיבור בזמן קריאת התורה, להתעצבן ולכעוס על הבעל קורא שמאריך ומאריך בכל מילה וטעם, במקום להיות עם האשה והילדים. ניסיתי להוכיח אותו, אבל הוא בשלו - הוא טוען שתורה היא וצריך להדגיש כל אות וכל טעם. מה עמדת ההלכה בנושא זה?
תשובה: הקורא בתורה צריך לקרוא בדיוק ויפה ועם זה לא להיות לטורח על הציבור, וצריך למצוא בעל קורא שיודע לעשות את שניהם.
שאלה: טיפול במצבות בבית עלמין: בעקבות ביקור בבית עלמין בעירי הבחנתי שיש המון קברים "עזובים" ולא מטופלים שנמצאים במצב ממש גרוע ואפילו ללא הכיתוב. בנוסף ראיתי שיש גם בחור לא יהודי ששוטף בזלזול קברים! החלטתי שאני מאוד מעוניין לשפר את מצבם של קברים אלו מבחינת השטיפה וחידוש הכיתוב על המצבות. התכנון היה ללכת מוקדם בבוקר אחרי התפילה ולעשות זאת. האם יש צורך במקווה? האם יש בעיה שזה יהיה אחר התפילה? האם העניין יכול להזיק ולא להועיל? בנוסף שמעתי ממשהו שאמר שיש בעיה מבחינת ההזהר שיש בעיה לשהות בבתי העלמין. רציתי את דעתך בנושא. והאם אוכל להתחיל במלאכה בלב רגוע?
תשובה: כל הבעיה היא כשאדם הולך ללא סיבה לבית עלמין. אולם מי שהולך בכדי לכבד את המתים ובכדי לדאוג לציון מקומם של המתים יש בכך מעלה גדולה ויש בכך ענין גדול של מצווה. אין צורך ללכת למקווה. אין בעיה שזה יהיה לאחר התפלה וכך עדיף. הענין יועיל ולא יזיק.
שאלה: ייחוד של אדם מבוגר: אדם מבוגר בגיל 90, התאלמן לפני שנתיים. הוא פעיל ובריא אך חלש, בשל הזקנה. האם מותר לאדם כזה להיות מטופל ע"י מטפלת נוכריה, ואין בכך איסור ייחוד? המדובר הוא שרק המטפלת תהיה איתו במשך רוב היממה כולל בלילות.
תשובה: בודאי שזו בעיה של ייחוד.
שאלה: שירות במקום משמעותי בצבא: אני יודע שיש מצווה חשובה מהתורה לשרת בצבא ולהגן על הארץ, אבל אם לדוגמא יש לי סיכוי לשירות משמעותי מאוד, כמו בחיל האויר, אולם יש סכנה גדולה יותר ברוחניות שם (שהרי לא מתגייסים לגדודי הבינישי"ם), האם גם אז המצווה היא ללכת למקום הכי משמעותי שאוכל?
תשובה: אם אדם חושש שתיהיה פגיעה באמונתו אם ילך ליחידה מסוימת, אסור לו להסתכן ועליו לבחור לשרת ביחידה שבא יוכל לשמור על דרכו הרוחנית.
שאלה: איחוד מפלגות עם החרדים : לכבוד הרב. רציתי לדעת מה דעת הרב לגבי איחוד עם המפלגות החרדיות? כידוע יש כ-30 מנדטים לציבור הדתי, הווה אומר ראש ממשלה! אין פנויים! תקצביים לישיבות! חינוך מסורתי לכלל ישראל! קפיצת דרך גדולה לקירוב המשיח!. (יש שטוענים שהמחלוקת גדולה ויהיה קשה להגיע להסכמה. אני טוען שהמשותף רב על החילוקים הרי הם גם מניחים תפילין וגם שומרים שבת וגם מחנכים את ילדיהם לתורה ויראת שמים וכו'). אני חושב שהרב צריך ללכת לדבר עם הרב עובדיה יוסף, עם הרב אלשיב, ובעזרת ה יהיה טוב. אשמח לתגובת הרב.
תשובה: אשמח מאד אם יתאחדו כל המפלגות הדתיות לרשימה אחת לכנסת. אך איני רואה כל סיכוי שהמפלגות החרדיות ירצו בכך. וחבל.
שאלה: נישואין בל"ג בעומר: האם אשכנזי וספרדיה יכולים להתחתן בל"ג בעומר. האם הולכים אחרי החתן?
תשובה: כן, הולכים אחרי החתן.
שאלה: כתיבת מזוזות על ידי אישה: האם נאסר על אישה לכתוב מזוזות או שאר כתבי הקודש, ואם כן, מהי האסמכתא לכך?
תשובה: אישה אינה יכולה לכתוב ספרי תורה, תפילין ומזוזות, משום שכתוב בתורה: "וקשרתם לאות על ידך. וכתבתם על מזוזות ביתך.", ולמדו ח מסמיכות המילים "וקשרתם.וכתבתם" שמי שמצווה על קשירת התפילין יכול לכתוב אותם, דהיינו: גברים, אולם מי שאינו מצווה על קשירת תפילין אינו יכול לכתבם, דהיינו: נשים. ובאותה פרשיה מוזכרים גם מזוזות וגם התורה עצמה. (מקורות: גיטין מה ע"ב, שו"ע או"ח סי' לט סע' א, ויו"ד סי' רפא סע' ב) הרב אלחנן לוין
שאלה: גידול כלב בבית: אנו מאמצים כלב. 1. מה ההלכות לגביו בשבת? 2. האם ביום חול מותר להכניסו לבית, מצד הבעיה שאם יש כלב בבית אליהו הנביא אינו בבית או שאין כזו בעיה? 3. האם אפשר לישון לצידו בלילה במיטתי?
תשובה: 1. בשבת הכלב הינו מוקצה, לכן אין להזיז אותו אולם מותר לנגוע בו וכן חייבים לתת לו אוכל. אין לטפל בו טיפולים גופניים, כגון: לסרק שערו וכד'. 2. אם מדובר על כלב שעשועים אין בעיה שיהיה בבית. 3. בקרוב ממש של בשר לא לשכב. אולם אם יש הפרדה של שמיכה אין בעיה.
שאלה: שכחת שם השם: לאחרונה אני מתחיל את תפילת העמידה ואו נעצר לאחר מספר ברכות או שוכח לגמרי את שם השם (אדנות) ומצטער מאוד על שהשם מונע ממני לומר או ללחוש את כל תפילת העמידה. מה הרב מציע לעשות?
תשובה: העצה היא להתפלל מתוך סידור ולהתרכז רק במה שכתוב, וגם מה שיודעים בעל-פה לומר מתוך הכתוב. וכלל שתתרגל לקרוא מן הכתוב ולא לומר דברים בעל-פה כך תלך תפילתך ותשתפר. בהצלחה.
שאלה: דיווח למנהל על התנהגות עובד: בעבודתי כמורה בבי"ס יסודי אני מתלבט האם עלי לדווח למנהל בית הספר על התנהגות בעייתית של אחת המזכירות. מס פעמים בזמן שהותי במזכירות המזכירה מנהלת שיחות טלפון אישיות ארוכות בזמן העבודה. הדבר בעייתי גם מצד גזל עלות השיחה וגם מצד אי פניות לצרכי תלמידים ומורים. לאחרונה התחילה מזכירה זו לצפות באינטרט בתוכנית שאיננה מתאימה (האח הגדול) והבעיה מתעצמת, מה גם שהדבר נעשה בנוכחות תלמידים שנמצאים במזכירות. חשוב לציין שלדעתי המנהל איננו מודע לבעיה ולא להיקפה. המזכירה "מנצלת" בעיקר את יומו החופשי לכך. א. האם מותר לי לומר למנהל את הדבר? ב. האם עלי להעיר לה באופן אישי לפני הפניה למנהל? (הדבר קשה לי אישית מכיון שאינני רואה דרך מתאימה לומר זאת). ג. בעז"ה בקרוב בית הספר יתחבר לאינטרנט רימון וכך בעית האינטרנט תיפתר מאליה, כביכול. האם להמתין לכך או שבגלל הטלפון אין זה משנה?
תשובה: אני מציע שתכתוב לה מכתב ותתרה בה שתתרכז בעבודתה ולא תנצל את היום החופשי של המנהל. את המכתב אתה יכול לכתוב או בצורה אנונימית או כשאתה מזדהה. אתה יכול ציין במכתב שמשום אי הנעימות ומשום שאתה רוצה להישאר בענין כשלעצמו בלי לערב צדדים אישיים אתה מעדיף להישאר אנונימי. יתכן שבמכתב אל תעלה את האפשרות שתמסור את שמה למנהל אלא רק תעיר על כך. אם הענין לא יבוא לידי תיקון עליך להודיע על כך למנהל. יש בכך מצוות השבת אבידה שעליה נאמר לא תוכל להתעלם.
שאלה: באיזה גיל התחתן יצחק עם רבקה?: אינני יודע עם הבנתי נכון את דברי רש"י, אך לפי הבנתי האם יצחק התחתן עם רבקה כשהיא הייתה בת 3?
תשובה: הבנת נכון. וכך כותב רש"י בפרק כ"ה פסוק כ'.
שאלה: שיעור כזית וביצה: מהו שיעור כזית ומהו שיעור כביצה?
תשובה: אני לא יודע אם אפשר לענות על השאלה באופן חד משמעי, הרי נשפך על כך הרבה דיו. אנחנו אומרים כך: ברשב"א כתוב שבתוך ביצה יש ארבעה זיתים, הרמב"ם כותב שלושה זיתים ועוד משהו, מרן המחבר בשולחן ערוך מביא שכזית זה חצי ביצה. לפי הזיתים והביצים שלנו אין דבר כזה שיש כזית בנפח של חצי ביצה. התוספות לא אמרו את המידה הזו בגלל שהם ראו אותה במציאות, אלא היה להם קושי בין הסוגיות ולכן הכריעו כך. האחרונים אומרים שזית הרבה יותר קטן. בארץ היו בזמן ח שלושה זנים של זיתים: נבאלי, סורי ומליסי. כיום יש עוד זנים כמו הזן הגדול הנקרא מנזולינו אבל הוא יבוא מספרד. גודל של זית בינוני משלושת הזנים שהיו בארץ בזמן ח הוא נקרא כזית לעניין שיעורי ח. לגבי ביצה, ברור שהביצים שיש לנו היום הם ביצים מטופחות וגדולות. ביצה של תרנגולות מהזן בלדי שנמצא אצל הערבים היא בדרך כלל יותר קטנה, כמו מידה ג' של תנובה שלא משווק. סתם ביצה שאדם אוכל היום היא הרבה יותר גדולה. ח אמרו שנפח בית הבליעה של אדם הוא אוכל שאדם יכול לבלוע בנפח של ביצה. אני לא חושב שאדם יכול לבלוע ביצה שלמה של ימינו. אולי הביצה הקטנה ביותר. בקיצור, שיעור כזית הוא שיעור קטן, ונפקא מינה לעניין ברכה אחרונה, נפח של קצה האגודל עד הקיפול בודאי שיש בו כזית.
שאלה: קביעת עיתים לתורה: האם,לדוגמא, קריאת כל יום תשובה או שתיים שלכם באתר נחשב לקביעת "עיתים לתורה", אם זה בשעה קבועה, או שצריך אדם ללמוד מן התורה עצמה ולא יסתפק בספרי חכמים?
תשובה: בכל הלכה או דבר תורה שאדם לומד הוא מקיים מצות תלמוד תורה. ללימוד תורה אין שיעור, ככל שאדם לומד יותר הוא מקיים יותר את מצות תלמוד תורה. גם לימוד תורה דרך האתר הוא לימוד תורה.
שאלה: בישול ודוד בשבת: האם יש פוסק שמתיר לספרדי בישול אחר בישול בלח ע"י שינוי או שניים שעשאוה כמו שהרב עובדיה מתיר זאת על ידי גרמא של שעון שבת? (שהרי דווקא בבישול יש אומרים שגרמא חייב ולכן שינוי ושניים שעשאוה יותר קלים). וכן שימוש בדוד חשמלי על ידי שינוי או שנים שעשאוה? שהרי דוד שמש מצרפים בו גרמא, אינו מתכווין, ועוד מכיוון שזה איסור דרבנן מקילים, אם נדליק בשינוי דוד חשמל, יש מי שמתיר? אשמח אם יש מי שמתיר אם אפשר לציין מה המקורות שניתן לעיין בהם.
תשובה: עד כמה שידיעתי מגעת, אין שום פוסק ספרדי המתיר בישול אחר בישול בלח. ולגבי הדלקת דוד חשמלי ודאי שאסור אפ' בשינוי וכדו'. וכיון שאין פוסקים שסוברים להקל בזה לא הפניתי אותך לשום מקור, כיון שאין מקור המתיר זאת.
שאלה: לימוד יהדות לצורך טיפול: אני מטפלת באומנות (טיפול פסיכולוגי דרך חומרי יצירה), אני רוצה ללמוד ולהעמיק בלימוד תורה, אמונה וכו שיעזור לי בעבודתי כמטפלת בנפש האדם על פי היהדות, אילו ספרי קודש הרב מייעץ לי ללמוד ולהתעמק?
תשובה: דומני שאצל הרב בר-שאול מרחובות יש ספרים שעוסקים בנפש האדם, ואם את רוצה משהו על כוחות הנפש, יש בכתבי הרב קוק, אבל דברים עמוקים. את יכולה לחפש על פי האינדקס שבסוף "אורות". אמנם בדרך כלל בספרות הכללית של התורה לא כל כך מודגשים הנושאים האלה, אבל גדולי ישראל בדור הקודם כן כתבו מעט בנושא הזה.
שאלה: טיפולים אלטרנטיבים והשפעתם על אנשים נואשים: לפני זמן רב כתבתי אליכם בענין מטפלים למיניהם שדרך טיפולם מתבססת על תורות שזה מקרוב הומצאו ועל ניצול ציני של אנשים חלשים מידי שרלטנים. הושב לי בזמנו כי עלי להמציא חומר כדי שהרב יוכל לגבש עמדה.היססתי. אבל כעת אחרי שאני עדה לזרם גובר והולך של מטפלים, שכל הידע המקצועי שלהם מסתמך על מספר שיעורי לימוד, שניתנו גם הוא על ידי אנשים בלתי מקצועיים, אני חייבת שוב להפנות שאלתי לרבנים. התורות השונות מתבססות בחלקן על סוג של עבודה זרה, ירידה בדורות (מעין היפנוזה), שימוש בסממנים מיסטיים של המזרח והמצאות שונות של גורו זה או אחר שנבחנו (אם בכלל) בתקופות זמן קצרות מאד. הגיעה העת לדעתי לבחון את הנושא ביסודיות מכמה סיבות: א. הת עבור טיפול הוא יקר. ב. המקצועיות של המטפל מוטלת בספק ( יש בידיו אמנם תעודה.). ג. הנזק שעלול להיגרם למטופל אולי בלתי הפיך. ד האם סוג הטיפול עומד בדרישות ההלכה. אני בטוחה שהשמטתי סיבות נוספות אך גם באלה די כדי לחקור את הנושא. ואם אציל אדם אחד משעבוד נפשו ומאודו להבל - דייני. אציין כי הטיפולים למיניהם נפוצים מאוד בקרב הציבור החרדי ונלמדים במכללות חרדיות שונות שלדברי מנהליהם קבלו אישורי רבנים שונים. חשוב לציין כי איני מתכוונת לדיקור סיני.
תשובה: אכן נושא הרפואה האלטרנטיבית דורש בדיקה, ולא כל הרוצה ליטול את כלי הרפואה ולרפא - הרשות בידו, ויש הרבה שאינם אנשי מקצוע ומוליכים את הצבור שולל. אולם כדי לבדוק את העניין לעומקו צריך אדם שבקיא הן ברפואה, הן באותן השיטות והן בהלכה, או צוות שלם שיעסוק בזה, ולדעתי זהו תפקידו של משרד בריאות הממשלתי לפקח על שרותי הרפואה האלטנטיבית. מכל מקום עד שיבדק העיניין ראוי שכל אחד יבדוק להיכן הוא הולך ומידי מי הוא מקבל טיפול ולאן הוא נותן את כספו. בברכת בריאות טובה.
שאלה: הלן יחידי בלילה: האם כיום חוששים לדין של לישון יחידי בלילה? אם כן - מהם גדרי הדין? האם זה אומר שבתכנון החדרים בבית צריך שיישנו שני אחים בחדר, ושלא יהיה לאח חדר פרטי משלו? וכן מה לגבי בן הנשאר לבדו בבית כשמשפחתו נסעה לטיול?
תשובה: לא כל הפוסקים הביאו מימרה זו להלכה, הרמב"ם, השו"ע, המשנ"ב ועוד. המאירי מפרש שהדבר תלוי ברמת חששותיו של האדם. משמע שמי שאינו חושש רשאי ללון יחידי.
שאלה: חיתוך אותיות בשבת: מה ההלכה בנוגע לחיתוך אותיות בשבת (למשל, עטיפת ארטיק, שקית ופלים, כדור לתרופה הנמצא בחבילה שכדי להוציא את הכדור צריך לחתוך אותיות המודפסות על האלומיניום)? והאם יש בזה הבדל בין אשכנזים לספרדים?
תשובה: לכתחילה אין לקרוע במקום הכיתוב. אני לא חושב שיש הבדל בין אשכנזים לספרדים.
שאלה: הפרדת גביעים בשבת: כיצד יש לנהוג לגבי הפרדת גביעים בשבת (למשל: רביעיית "דני", או זוג לבן) המחוברים אחד לשני, ומקפלים אותם זה על זה בקו שמיועד לכך? האם שייך להתחשב בזה בכבוד הבריות, כי זה לא נתפש כמנומס להחזיר למקרר או לשולחן הסעודה את הגביע הריק שסיימתי לאכול בו עם שאר הגביעים המלאים?
תשובה: אם אין אותיות במקום ההפרדה   אין בעיה להפריד. אם יש אותיות, תאכל אתה ואח"כ חברך בלי להפריד. אי אפשר להתיר בגלל כבוד הבריות איסור.
שאלה: הפרדת מכסה מעדן ושקית חלב בשבת: 1. האם אין בעייה בהסרת המכסה לגמרי מגביע של מעדן בשבת? 2. האם מותר לפתוח שקית חלב בשבת, גם כאשר שותים חלק מהחלב, ועדיין הרבה חלב נשאר בשקית? כלומר, אולי אין השקית תיחשב מוסתקי, כי החלב מיועד להישאר במשך כמה ימים בתוך השקית. ובאיזו צורה מותר לפתוח את השקית?
תשובה: 1. לא, משום שזה אינו נחשב ליצירת כלי וזה דומה להסרת עטיפה מסוכריה. כלי זה נקרא דבר הראוי לשימוש חוזר. על דבר של שימוש חד פעמי יש ביטוי בח "חותלות של תמרים" (היו עושים מעלי תמר מין מעטה ובתוכו היו משמרים את התמרים), לקרוע את זה בשבת לא היה נחשב לתיקון כלי, זה אינו כלי זה עטיפה. 2. וכן הדין בשקית חלב. זה יותר טוב ממוסתקי משום שזה לא כלי בכלל, זה מין עטיפה. מדרבנן יש להקפיד שלא לעשות פתח.
שאלה: העומס המוטל על הסטודנטים הדתיים : הגעתי למסקנה שלסטודנט דתי הלומד באקדמיה יש פחות זמן להשקיע בלימודים מעמיתו ללימודים שאינו שומר תורה ומצוות. למשל, הוא צריך לנצל הפסקה שלמה בשביל ללכת לביה"כ ולהתפלל מנחה בציבור, וכן לפני אכילת לחם הוא הולך ליטול ידיים, ואח"כ הוא מברך ברהמ"ז. בנוסף לכך, גם אחרי הלימודים - הדתי מתפלל בביה"כ עוד 2 תפילות, משתדל לקבוע עתים לתורה, וב"ה בגיל זה ישנם לא מעט סטודנטים דתיים הנשואים, ואף עם ילדים. ואפשר להוסיף גם שבשבת אין ללמוד לימודי חול. ב"ה אני ממש שמח שבחרתי בדרך זו של תורה ומצוות ואינני מתחרט בכהוא זה. אמנם, שאלתי היא האם זה מוצדק לבקש מהמערכת של האוניברסיטה להתחשב בסטודנטים הדתיים, ולתת להם יותר זמן למטלות ועבודות?
תשובה: אתה צודק. הבעיה החמורה ביותר היא השבת, שבה סטודנט דתי אינו יכול להתכונן לבחינות. אגודת הסטודנטים חייבת לדאוג לשוויון הזדמנויות לכל הסטודנטים.
שאלה: כשרות סופגניה מחילוני: אם סטודנט חילוני מכבד אותי בסופגניה - מה עליי לעשות? מה השאלות אותן צריך לברר בכדי לדעת אם מותר לאכול? (אני כמובן מדבר על סופגניה ביתית, ולא על קנויה בחנות כשרה)
תשובה: דבר ראשון שצריך לברר הוא אם יש לו כלים מיוחדים כשרים. בדרך כלל מטגנים סופגניות בשמן. השאלה היא אם הכלי כשר ואם לא בישלו בו דבר לא כשר או בשר וחלב יחדיו. צריך להשתדל לא לאכול דבר מבושל, אלא אם יודעים בוודאות שבושל בכלי מיוחד וכשר.
שאלה: לברך לסבתא על הדלקת נרות חנוכה: סבתי לא דתייה, אך היא אוהבת שהמשפחה באה אליה בחנוכה ומדליקים אצלה נרות חנוכה. והיא תמיד מבקשת מאבי שיברך וידליק את הנרות. אבי מדליק בבית עבור משפחתי. האם הוא רשאי להיענות לבקשת סבתי ולהדליק אצלה נרות עם ברכה? (משום מה היא מבקשת שדווקא הוא יברך)
תשובה: אדם שכבר הדליק יכול לברך פעם שנייה ולהוציא אנשים שלא יודעים, אבל אם הם יודעים עדיף שהם יברכו.
שאלה: כדי לרשת את הארץ אסור לרדת ממנה?: בפרשת תולדות ה מצווה את יצחק שלא יירד מן הארץ, כי זרעו עתיד לרשת את הארץ. ("אל תרד מצרימה.גור בארץ הזאת.כי לך ולזרעך אתן את כל הארצות האל."). האם הכוונה בפסוק לסיבה או תנאי, כלומר, מדוע אברהם ויעקב כן ירדו מן הארץ, הרי בני ישראל הם גם צאצאים שלהם?
תשובה: כל אב הוא סימן לדברים אחרים שיקרו בעם ישראל. האבות מצד עצמם לא היו צריכים לצאת מן הארץ. אולם מכיון שהם האבות שלנו הם הכינו לנו את הדרך להתמודד גם בתקופות בהם לא נהיה בארץ ישראל. אנו לא נזכה להיות בארץ ישראל בגלל חטאינו אולם האבות פועלים לתת לנו כוח להחזיק מעמד גם בהיותנו בגלות. אברהם אבינו הוא הכשיר אותנו לעמוד בגלות הקשה שנהיה בארץ מצרים. יעקב אבינו הכשיר אותנו לתקופה שניה שתחת ד' מלכויות ובמיוחד תחת מלכות אדום. יצחק הוא נותן לנו את העוצמה להחזיק בישיבתנו בארץ גם בזמנים שקשה מאד להחזיק בהם מעמד.
שאלה: שיר המעלות כשאמרו דבר תורה בסעודה: האם יש עניין עצמי באמירת "שיר המעלות" לפני ברהמ"ז בשבת או שאם אמרו בסעודה דברי תורה אזי אין צורך לאמרו?
תשובה: אני חושב שכן לומר. זה מקובל בכל בתי ישראל, בשבת אומרים "שיר המעלות" ויש בתים שביום חול אומרים "על נהרות בבל".
שאלה: שהחיינו על אבוקדו: האם יש לברך שהחיינו בפעם הראשונה שאני אוכל אבוקדו?
תשובה: כן.
שאלה: תואר לפני חתונה: קראתי שהרמב"ם כותב בהלכות דעות שאדם חייב לקנות בית וללמוד מקצוע לפני שישא אישה, והרב שמואל אליהו כתב שאמנם הקלו בימינו לגבי הדירה אבל לא לגבי המקצוע. האם גם תלמידי ישיבה צריכים לחכות עד שירכשו מקצוע? הרי אם קודם נלמד כמה שנים תורה ולאחר מכן כמה שנים מקצוע ורק אז נתחתן, תופעת הרווקים המבוגרים בימינו תהיה רק ההתחלה. מהי דעת הרב בנושא?
תשובה: בדורינו תנאי החיים שונים מאד. והעיקר, מה שצריך ללמוד מהעיקרון של הרמב"ם, שמי שנושא אשה צריך שיהיה לו ברור כיצד הוא מפרנס את המשפחה.
שאלה: מכנסי פיג מה ובלי כיסוי ראש בנוכחות המשפחה: 1. האם מותר לבני משפחה לראות את אחותם הנשואה הבאה לשבת במכנסי פיג מה? 2. האם מותר לאביה ואחיה לראות אותה בלא כיסוי ראש סמוך לשינה (למשל, אחר שהתרחצה ומתכוננת לשינה)?
תשובה: 1. זה לא הידור, אבל מותר. 2. כן. גם זה לא הידור, אבל מותר. כל זה באקראי ולא באופן קבוע.
שאלה: הלכה כרב עובדיה: שאלתי את הרב: באיזה דרך צריך ללכת מי שאין לו מסורת. והרב ענה לי: "תלמד את ספריו של הרב עובדיה יוסף או בנו ילקוט יוסף ותקבל על עצמך לקיים את הלכותיהם אלא אם כן הדברים יסתרו את מנהג אבותיך שאז אינך מקבל את הלכותיהם באותו ענין". קודם כל על התשובה, היא עזרה לי המון. יש לי עוד שאלה באותו עניין. מה זאת אומרת לקבל על עצמך את הלכותיהם? (אם אפשר לפרט אני אשמח) בנוסף לקביעה אחרי מי הולכים בהלכה הרי יש לציבור שלנו כמה מחלוקות עם דעותיו של הרב עובדיה (כמו ציונות, צבא וכו ). אם הרב יוכל להרחיב קצת בתשובה אני אשמח
תשובה: לקבל על עצמך את הלכותיהם כפשוטו מה שהם כותבים בספריהם כך תנהג, אא"כ אתה יודע באיזו הלכה שמנהג אבותיך שונה ממה שהם פוסקים. ולגבי שאלתך האחרונה, נכון, ולכן בכל עינייני ארץ ישראל ומדינה, לא מחוייבים ללכת אחרי פיסקיהם אלא בזה יש לנו מורי הדרך שידריכו אותנו כיצד לנהוג.
שאלה: ללבוש בגדים שניתלו לייבוש בשבת: מותר ללבוש בגדים שתלו אותם לייבוש בשבת או שהורידו אותם מהחבל בשבת? (לא להוריד ביום שבת וללבוש אלא הורידו בשבת ואני רוצה ללבוש יום אחר)
תשובה: פשוט שמותר ללבוש בגדים שהורדו מהחבל בשבת.
שאלה: חור באמצע האוזן: האם יש איסור הלכתי לעשות חור באמצע האוזן (זה אמור לצאת בערך במקום של החור הרביעי)?
תשובה: הנושא של חורים וכד' תלוי במנהג המקום. אם מנהג המקום גם לעשות חור רביעי או חמישי מותר. אולם אם זה חריג אזי אין לעשות זאת משום שיש בכך חוסר צניעות ומשיכת תשומת לב מיותרת. מנהג המקום נקבע לפי בנות שהם מקפידות על תורה ומצוות ומאמינות בערכי הצניעות.
שאלה: הכנסת מרזל לכנסת: האם לדעת הרב צריכה המפלגה החדשה להתאחד עם ברוך מרזל ולתת לו מקום ריאלי ברשימה? כך לא יהיו בזבוזי קולות וסתם מריבות בין שני מפלגות אלו. אשמח לתגובת הרב
תשובה: כבר כתבתי שהבית היהודי צריך להקיף את כל הציבור הדתי הלאומי מכהנא ועד מימד. וצריך שלכל חלקי הצבור מכהנא ועד מימד יהיו נציגים ברשימה לכנסת.
שאלה: טהרה במי מקווה: איך מסתדר העניין של טהרת המקווה? הרי אומרים שמקווה זה מי גשמים וכיום רוב וכמעט כל המקוואות הם ממי ברז. האם באמת מטהרים?
תשובה: במקווה צריך להיות 40 סאה מים שאינם שאובים. לאחר שיש 40 סאה אפשר להוסיף מים שאובים והם מקבלים מעמד זהה למי המקווה. כמו כן, מים שמשיקים (נוגעים ישירות) במי המקווה נחשבים כמי מקווה. במקוואות של ימינו עושים שתי פעולות על מנת להחשיב את המים כמי מקווה כשרים. ממלאים שתי אוצרות של מי גשמים. באחד מבצעים פעולת זריעה, כלומר, מכניסים מים שאובים לתוך האוצר והם נחשבים למי מקווה (כמו שאמרנו קודם) ומשם הם נשפכים לתוך בור הטבילה. כמו כן, פותחים פתח בבור הטבילה לאוצר של מי גשמים וזה נקרא השקה.
שאלה: כינוי לשם ע"ז: אני נתקל לאחרונה אצל לא מעט אנשים המכנים שם ע"ז "אלקים", כגון "אלויקים אחרים", "אלה אלקיך ישראל" וכדו. לי זה נראה כדבר אסור, שהרי כביכול בכך מקדשים את השם הנ"ל שהינו חול. האם הדבר אסור, מותר או לא רצוי?
תשובה: אתה צודק, צריך להגיד כפשוטו.
שאלה: כלי בשרי שהוכנס בו גבינה: יש לי קערית בשרית מחרס מצופה שכבת לקה (של נעמן פורצלן). שמתי בה מרק חם פרווה (לא רותח) ובעלי הכניס בטעות כף עם גבינה לבנה ועירבב. שאלתי היא מה דין הכלי?
תשובה: כיון שהמרק לא היה רותח וגם היה בכלי שני, הדבר נחשב כאילו הכניסו דבר קר לשם ולכן אין הקערה נהפכת להיות חלבית.
שאלה: חתונה ושבת חתן בשנת אבל: א) אני בשנת אבל על מות אימי. האם מותר לי להשתתף בחתונה של אחיין שלי שהוא בן אחותי? ב) כמו כן, אחותי עורכת שבת חתן בשבת הקרובה. האם מותר לי להשתתף בסעודות ובשירה או עדיף לסרב בעדינות?
תשובה: א. אתה יכול להשתתף בחופה אולם בשעת הסעודה עליך להמתין מחוץ לאולם. ניתן לסדר לך שם שולחן. ב. מותר לך להשתתף. הרב רואי מרגלית
שאלה: החזרי נסיעות ממקום העבודה: במסגרת תנאי העבודה שלי, כאשר אני נוסע ברכבי הפרטי לצרכי עבודה, אני מקבל סכום מסוים לכל ק"מ. כאשר אני נוסע לצרכי העבודה, אך מאידך גיסא פטרו אותי מהגעה למקום העבודה, האם אני צריך לקזז את מספר הק"מ המשוער שאמור לקחת לי להגיע לעבודה ממספר הק"מ הנ"ל?
תשובה: אינך יכול לכלול בדיווח מספר הק"מ החודשי את המרחק בין ביתך למקום העבודה, משום שבפועל לא נסעת למקום העבודה אלא נשארת לעבוד מביתך או יצאת משם ישירות להסתובב לצרכי עבודה. אין כוונת המעביד לשלם אלא על ההוצאות שהוצאת בפועל. הרב ניר אביב.
שאלה: ילד המציק לאחיו: יש לי 6 ילדים ב"ה והשאלה שלי לגבי הבכור שבן 11 וחצי. הוא מציק מאוד ל-2 האחים הקטנים ממנו (אח בן 8 ואחות בת 9 ) ברור לי שהוא עושה זאת בשביל למשוך את התשומת לב שלי ושמעתי את השיעור של הרב לבנון שאומר שלא להתערב במריבות של אחים. יש בעיה איתו כי כשאני לא מתערבת הוא ממשיך ופוגע באחים שלו.זה גורם לאווירה לא נעימה בבית ואני דואגת ל-2 האחים הקטנים שלומדים דרכו התנהגות לא טובה. איך כדאי להתנהג איתו בזמן שהוא מציק כדי להגן על האחים?
תשובה: ילד זקוק לגבולות. וכשאין לו גבולות הוא מתנהג בצורה שתאלץ את המבוגר להציב לו גבולות ברורים. מבלי להיכנס לתוכן המריבה ולהתערב בה, צריך להיות ברור שבבית אח אחד לא מציק ופוגע באח אחר. זו לא התערבות במריבה אלא הקניית דרכי התנהגות. אין צורך להכריע מי צודק ולא לשכנע שאתם צודקים בזה שאתם שמים גבולות, אלא פשוט להציב גבול ברור ולומר: אצלנו בבית לא מנהגים כך. נקודה. ולחזור על זה שוב ושוב עד שהמסר הזה יקלט. צריך להסביר לו שכמשפחה אתם רוצים אוירה אחרת בבית, והוא כחלק מן המשפחה צריך להיות שותף לאוירה המשפחתית. סוף דבר, צריך למנוע ממנו להציק, לא מפני שהאחים צודקים ממנו, אלא מפני שזו צורת ההתנהגות שאתם רוצים שתהיה בביתכם. כמובן, שגם ניתן להקדים תרופה למכה, ולתת לו תשומת לב לפני שהוא מתחיל למשוך אותה באמצעות הצקה לאחרים.
שאלה: פדיון הבן לבן של מתגייר: אני כוהנת ונשואה למישהו אשר אביו הינו יהודי ואמו אינה ובימים אלו אף עובר גיור. לפני 3 שבועות נולדו לנו תאומים בן ובת בקיסרי, לבן ערכנו כראוי ברית מילה. האם אנו מחוייבים בפדיון הבן גם כן? מה הנוהל במקרים אלו?
תשובה: בת כהן פטורה מפדיון הבן.
שאלה: תרומות ומעשרות מעשבים: האם עשבים (נענע וכדו ) חייבים במעשרות?
תשובה: אם הגידול הוא הפקר בודאי פטור, אולם אם מגדלים בצורה מכוונת גידולים אלו, הרי יש כאלה שגם נאכלים (פטרוזיליה, כוסברה), וכמו כן אלו שגודלו רק לצורך נתינת טעם נראה שכדאי להפריש בלא ברכה. בברכת התורה והארץ הרב יהודה הלוי עמיחי
שאלה: דיבור ברמז בשבת: כתב בשו"ע שז, ח " יכול לומר לחבירו: לכרך פלוני אני הולך למחר, וכן מותר לומר לו: לך עמי לכרך פלוני למחר, כיון שהיום יכול לילך ע"י בורגנין וכן כל כיוצא בזה שיש בו צד היתר לעשותו היום, יכול לומר לחבירו שיעשנו למחר", האם היתר זה הוא גם על שעון שבת, שאם כן, אפשר נניח לצייר מצב: אני עומד לצאת למנחה ומעריב בשבת, ואומר לבן שלי מעל גיל 13 שלא ישכח להדליק את המחשב במוצאי שבת מכיוון שאם היה שעון שבת, היה אפשר ממילא להדליק אותו היום במידה והוא לא משמיע קול כמובן, האם זה מותר? במידה ולא, האם האיסור מבוסס או שזה פשוט מצד עובדין דחול?
תשובה: אין להשוות אמירה של דבר המותר בעצם, כגון: ללכת למקום מסוים כשיש אפשרות ללכת באמת אם היה רצף של בתים לבין אמירה על עשיית מלאכה אסורה בעצם אלא שאם היא הייתה נעשית מאליה היא לא מלאכה. אילו היה כדבריך, היה מותר בשבת לומר להשקות שדה כי אילו היה גשם יורד השדה הייתה מושקית, והיה מותר לומר להבעיר אש כי ברק היה עלול להצית אותה וכדו'.
שאלה: הכשרת מדיח כלים: א. מה דינו של מדיח כלים שהשתמשו בו הן לכלים חלבים והן לכלים בשרים, האם אפשר להכשירו? ב. בנוגע לנ"ל, מה בנוגע למדיח שהשתמשו בו לכלי טריפה?
תשובה: א. כן, להפעילו בחום גבוה בלי כלים פעם אחת. ב. גם מכלי טרפה אפשר להכשיר כך.
שאלה: דיני אבלות לילד פגום טוטלי: אחי נשוי פעם שניה וכיום יש לו 4 ילדים שיהיו בריאים. בעבר היה נשוי לאשה שילדה לו 4 ילדים צמח לא מתפקדים וגם עם פגור שכלי טוטאלי היום אחד הילדים נפטר מה הדין לגבי האבלות?
תשובה: יש לנהוג דיני אבלות. הרב חיים כץ
שאלה: זכות להנצחה בבית כנסת: תרמנו לפני כ-20 שנה לוח גלעד מאיר פרשת שבוע, ראש חודש, משיב הרוח וכו'. התרומה כוללת הנצחה לבנינו שנפל בלבנון. כעת החליט הועד לעשות שינויים בבית הכנסת ולהוריד את ההנצחות. האם יש לנו זכות להחזיק בחזקתנו (במיוחד לאור העובדה שאין לוח חילופי) או שלועד יש זכות למנוע זאת מאיתנו? מה המקורות?
תשובה: אם יש רב מקומי יש לפנות אליו.
שאלה: חובת הכשרת לבבות על אש גלויה?: אני מכשירה לבבות ע"י פתיחה וניקוי, וכן ע"י צלייה על גבי אש. האם אפשר להכשיר באמצעות טוסטר אובן על גבי רשת ואח"כ לבשל או שזה בעצם כבר בישול ולא הכשר וחובה רק על גבי אש גלויה כמו בכבד? אגב, בסטקיות, לא שמתי לב שמכשירים קודם על אש גלויה ואח"כ מבשלים ביחד ל"מעורב", ומה שראיתי ששופכים הכל על פלטה חשמלית ומבשלים.
תשובה: לבבות אפשר להכשיר על ידי פתיחת הלב והוצאת הדם שבעין ולמלוח אותו ואחר כך אפשר לבשל אותם. אם רוצים לצלות אפשר כמו כבד על ידי חום התנור שמפליט את הדם ולכן אפשר גם לצלות את הלב בתנור על גבי רשת (כמו כבד). מליחה של כל העוף לא מועילה ללב מאחר ושם יש דם ממש. יכול להיות שבסטקיות משתמשים בלבבות שכבר הוכשרו על ידי מליחה.